ຊູເເດນ ປະກາດ ພາວະສຸກເສີນ ຢູ່ເລາະຕາມ ຊາຍແດນຕິດກັບ ຊູແດນໃຕ້
ການປະກາດດັ່ງກ່າວເທົ່າກັບເປັນການມຸ້ງ​ໜ້າ​ ໄປ​ສູ່​ການ​ເຮັດ​ສົງຄາມ​​ໂດຍ​ເຕັມກັບຊູແດນໃຕ້ ຂະນະ​ທີ່​ການ​ເປັນ​ປໍ​ລະ​ປັກ​ກັນ​ທະວີ​ຮຸນ​ແຮງ​ຂຶ້ນ
ຊູເເດນໄດ້ປະກາດສະພາວະສຸກເສີນ ຢູ່ເລາະຕາມເຂດຊາຍແດນທີ່ຕິດກັບຊູເເດນໃຕ້ ນັ້ນ ຊຶ່ງເປັນການສົ່ງສັນຍານໃນການສືບຕໍ່ມຸ້ງໜ້າໄປສູ່ການເຮັດສົງຄາມໂດຍເຕັມ ຂະນະທີ່ການເປັນປໍລະປັກກັນທະວີຮຸນແຮງຂຶ້ນ ລະຫວ່າງສອງປະເທດເພື່ອນບ້ານນີ້ ອົງການຂ່າວທາງການຂອງຊູເເດນ  ໄດ້ລາຍງານໃນວັນອາທິດວານນີ້ ດໍາລັດ ພາວະສຸກເສິນນັ້ນ ອໍານວຍໃຫ້ Khartoum ມີອໍານາດເພີ່ມຂຶ້ນໃນການຈັບກຸມແລະ ພິຈາລະນາຄະດີພວກຕ້ອງສົງໃສ ໃນແຂດທີ່ມີຄວາມຮຸນແຮງນັ້ນ ແລະອະນຸຍາດໃຫ້ ປະທານາທິບໍດີ Omar al-Bashir ແລະຜູ້ໃດກໍ່ຕາມທີ່ໄດ້ຮັບອໍານາດຈາກທ່ານ ສາມາດ ຈັດຕັ້ງສານພິເສດຂຶ້ນມາໄດ້ ເພື່ອດໍາເນີນຄະດີທາງອາຍາຕ່າງໆແລະຄະດີກໍ່ການຮ້າຍ ມາດຕາການດັ່ງກ່າວ ຍັງອະນຸຍາດໃຫ້ງົດໃຊ້ກົດໝາຍລັດຖະທໍາມະນູນ ໃນເຂດຊາຍ ແດນ ແລະຫ້າມການຄ້າຂາຍກັບຊູເເດນໃຕ້ ທັງສອງປະເທດດັ່ງກ່າວ ຍັງຜິດຖຽງກັນຢູ່ ກ່ຽວກັບການແບ່ງປັນລາຍໄດ້ຈາກບໍ່ນໍ້າມັນ ການປັກປັນເຂດຊາຍແດນແລະບັນຫາ ກ່ຽວກັບສັນຊາດ ຊູເເດນໃຕ້ ໄດ້ກ່າວໃນວັນອາທິດວານນີ້ວ່າ ຕົນຈະຖອນຕໍາຫລວດຂອງຕົນທັງໝົດ ອອກຈາກເຂດ Abyei ທີ່ຍາດແຍ່ງກັນນັ້ນ ໃນວັນອາທິດວານນີ້ເຊັ່ນກັນ ກຸ່ມຊ່ອຍເຫຼືອກຸ່ມນຶ່ງກ່າວວ່າ ຊາວຕ່າງປະເທດ 3 ຄົນທີ່ ຖືກຊູເເດນຈັບ ໃນເມືອງ Heglig ນັ້ນ ແມ່ນກໍາລັງເຮັດວຽກ ເກັບກູ້ລະເບີດໃນເຂດຊາຍ ແດນ ຊຶ່ງກົງກັນຂ້າມກັບການກ່າວຫາຂອງທາງ Khartoum ທີ່ວ່າ ເຂົາເຈົ້າເປັນສອດ ແນມນັ້ນ ຊູເເດນ ໄດ້ຈັບ ຊາວອັງກິດ, ຊາວນໍເວ, ຊາວອັຟຣິກາໃຕ້ ແລະ ຊາວຊູເເດນໃຕ້ຄົນນຶ່ງ ໃນເຂດຜະລິດນໍ້າມັນ Heglig